Телдәр фестивале донъя телдәренең уникаль төрлөлөгөн һәм ғөмүмән кеше телмәренең ҡиммәтен билдәләп үтергә бурыслы аң-белем таратыу сараһы булып тора. Фестиваль менән дуҫлашыу Һеҙгә лингвистик белем даирәһен киңәйтергә ярҙам итәсәк, Һеҙҙе ҡыҙыҡһындырған телде өйрәнеүҙең төрлө сығанаҡтары менән таныштырасаҡ һәм шулай уҡ тәжрибәгеҙ менән уртаҡлашырға һәм яңы дуҫтар табырға булышлыҡ итәсәк. Был фестивалде үткәреү ниәте 1995 йылда француз һәм американ эсперантисы, йәмәғәт эшмәкәре Дэннис Киф башланғысы менән тыуа һәм тормошҡа ашырыла. Үткән 23 йылда фестиваль хәрәкәтенең географияһы шаҡтай киңәйҙе, һәм бөгөн лингвистик фестиваль кеше теленең феноменына һәм донъяның тел сыбарлығына битараф булмаған күптәр өсөн ҡәҙерле. Шуның өсөн дә һуңғы йылдарҙа сара форматы, тәҡдим ителгән телдәрҙең спектры кеүек үк, күренерлек байыуы, ҡатнашыусыларҙың һәм ҡунаҡтарҙың һаны артыуы юҡҡа түгелдер. Башҡортостандағы Телдәр фестивале – халыҡ-ара проекттың бер өлөшө. Республикала сара БР-ҙың ЮНЕСКО эштәре буйынса комитеты ярҙамы менән Өфөнөң алдынғы юғары уҡыу йорттары нигеҙендә үткәрелә.